Bruin Afrikaanses vereer Small met versoeningsboek | News24
HIer is (van links) prof. Wannie Carstens (redakteur), dr. Rosalie Small en dr. Michael le Cordeur (redakteur). FOTO'S: ChEvon SAMUELS
Dis nie elke dag dat 'n mens die room van Afrikaans se bruin vegterskorps onder een dak raakloop nie, maar heeltemal te verstane wanneer 'n mens hoor dis om in boekvorm hulde aan prof. Adam Small te bring.
Dít was die gebeure wat op Versoeningsdag die afgelope Vrydag by die Kunstekaap in Kaapstad afgespeel het.
Die 36 skrywers van Ons kom van vêr, 'n samestelling van vertellinge wat hulde bring aan Small – een van dié grootste Afrikaanse versoeningsgeeste – het saam met hul gaste die bekendstelling bygewoon.
Onder die vernaamstes dalk, tel Kraaifontein se eie Elias P. Nel, Christo van der Rheede en drs. Franklin Sonn, Michael le Cordeur en Danny Titus, die kerkleier prof. Mary-Anne Plaatjies van Huffel en die oudkoerantredakteurs Henry Jeffreys en Zelda Jongbloed, om maar 'n paar op te noem.
In ontvangs van Small se postuum-eksemplaar van dié boek, was sy eggenote, dr. Rosalie Small, wat ook een van die bydraers tot die boek was.
Die pad na Ons kom van vêr is begin met die seën van haar man toe hy nog geleef het.
Die redakteurs prof. Wannie Carstens en Le Cordeur, wat saam dié reuseprojek aangepak het om aan die geskrewe geskiedenis 'n stem te gee wat nie deur 'n koloniale lens vertel word nie, maar juis uit vertellings van bruin Afrikaanssprekendes en húl eiesoortige bydraes tot die bevordering van die taal, kon beswaarlik hul trots beteuel.
En met reg ook. Dié boek se dekkingsveld is wyd en dis geskryf om as navorsingstuk te dien.
Die 36 skrywers se onderskeie persoonlike reis deur apartheid en hul belewenisse ten behoud en ontwikkeling van die Afrikaanse taal, is inderdaad prysenswaardig – al is dit ook by tye pynlik en ontstigtend.
Godsdiens en die kerk, die politiek, taal, ekonomie, onderrig – daar is geen heilige koeie nie.
Die Stigting vir Bemagtiging deur Afrikaans (SBA), met sy kantore in Bellville, het die bekendstelling aangebied as deel van sy Versoeningsdagvieringe.
Die boekbekendstelling, wat oorspronklik op Small se verjaardag op 21 Desember sou plaasgevind het, is toe ná sy heengaan (op 25 Junie vanjaar) spesifiek vir Versoeningsdag gereël, aangesien die boek op sigself ook die begeerte tot versoening vergestalt.
Op dieselfde dag as die bekendstelling is Small se Joanie Gallant-hulle, wat die storie van 'n Kaapse gesin se ontheemding vertel, in Kunstekaap opgevoer.